text: Amb l'aprovació de les ordenances fiscals per l'any 2022 apostem per potenciar les energies renovables i garantir uns serveis municipals de qualitat per a la ciutadania d'Abrera:: Ajuntament d'Abrera
  DIMARTS, 25/01/2022 | 19:28 h
  Amb l'aprovació de les ordenances fiscals per l'any 2022 apostem per potenciar les energies renovables i garantir uns serveis municipals de qualitat per a la ciutadania d'Abrera
  La proposta d'ordenances fiscals per a l'any 2022 presentada per l'Equip de Govern de l'Ajuntament d'Abrera té per objectiu mantenir i continuar millorant els serveis municipals, alhora que manté i augmenta algunes bonificacions com la relativa a implantacions de plaques solars als habitatges, per tal d'avançar en les millores reals al medi ambient.
  Augmenten el nivell d'exigència als nostres serveis municipals
  La regidora d'Hisenda, Maite Novell, ha explicat que "des dels Serveis Econòmics de l'Ajuntament d'Abrera destaquem que aquests ajustos permetran fer uns pressupostos adequats a les necessitats de servei i inversió que farem al nostre municipi. Cal tenir present que en 2021 els impostos municipals es van congelar, tenint en compte totes les mesures extraordinàries presses per a la prevenció de la Covid-19.
  Maite Novell ha destacat que "seguim apostant per unes ordenances que cuiden les nostres famílies i el nostre poble, i que incideixen bàsicament en les grans empreses, que per solidaritat i ser equitatius han de participar en els nostres pressupostos".
  A grans trets, els impostos mantenen la línia de fiscalitat moderada, es tornen a oferir bonificacions fiscals. En línies generals les taxes municipals conserven les quotes i s'incorporen diverses modificacions en determinats preus públics. "Seguim apostant per unes ordenances que cuiden les nostres famílies, que permeten millorar i adaptar els nostres serveis i que incideixen bàsicament en les grans empreses"
  Promoció de les energies renovables per una Abrera més sostenible
  Pel que fa al conjunt d'impostos (IBI, IAE, impost de Circulació i Plusvàlua), es proposa la modificació d'alguns articles de la vigent Ordenança, per tal d'adaptar-la a les modificacions introduïdes en la Llei general tributària.
  Es proposa també una actualització general del tipus impositiu de l'IBI, i s'incrementa el tipus en el cas dels immobles d'ús industrial que componen el 10% amb major valor cadastral del padró. Aquesta és una opció que habilita la llei en el cas d'ajuntaments que, com el d'Abrera, presten el servei de bus urbà o d'altres que van més enllà de les competències que legalment són exigibles.
  Manteniment de les taxes municipals amb modificacions
  De forma concloent podem afirmar que aquestes ordenances fomenten i bonifiquen la instal·lació de plaques solars en els habitatges i permet actualitzar els costos dels subministraments energètics amb l'objectiu clar de poder construir uns pressupostos socials, que mantenen i amplien els serveis i les inversions municipals que milloraran el nostre poble.